Povzetek

Ocena učinka direktive o trajnostni rabi pesticidov

A. Potreba po ukrepanju

V čem je težava in zakaj je to težava na ravni EU?

Kemični pesticidi prispevajo k upadanju biotske raznovrstnosti. Cilj evropskega zelenega dogovora je zmanjšati uporabo kemičnih pesticidov in tveganja, ki ga predstavljajo. V strategiji „od vil do vilic“ sta določena cilja 50-odstotnega zmanjšanja uporabe pesticidov in tveganja zaradi njih do leta 2030. Sedanja direktiva o trajnostni rabi pesticidov ne odraža teh ambicij. Ni usklajena s tehnološkim napredkom in ne omogoča dejanske trajnostne rabe pesticidov. Poleg tega se izvaja neenotno in nepopolno. Države članice bi lahko storile več, da bi spodbudile alternativne, nekemične metode zatiranja škodljivih organizmov. Številne države članice niso določile nacionalnih ciljev za zmanjšanje uporabe pesticidov in tveganja zaradi njih.

Kaj bi bilo treba doseči?

Specifični cilj predloga Komisije je varovati biotsko raznovrstnost, okolje in zdravje z zmanjšanjem uporabe in tveganja kemičnih pesticidov po vsej EU. Za uresničitev tega si morajo države članice skupaj prizadevati za doseganje ciljev iz strategije od „vil do vilic“. Cilj predloga Komisije je izboljšati zbiranje podatkov o uporabi pesticidov in podpreti alternative kemičnim pesticidom.

Kakšna je dodana vrednost ukrepanja na ravni EU (subsidiarnost)?

Učinki pesticidov na biotsko raznovrstnost, kakovost vode in druge okoljske parametre so čezmejne narave, zato je potrebno usklajeno ukrepanje EU, ki bo dopolnjevalo in okrepilo nacionalne in lokalne ukrepe. Tako ukrepanje bo prispevalo tudi k doseganju zadevnih ciljev trajnostnega razvoja, ki jih je določila Organizacija združenih narodov.

B. Rešitve

Kakšne so možnosti za doseganje ciljev? Ali je katera od njih prednostna? Če je odgovor ne, zakaj ne?

Možnost 1: cilja EU glede 50-odstotnega zmanjšanja tako uporabe pesticidov kot tudi tveganja zaradi njih bi ostala pravno nezavezujoča. Sistemi svetovanja in smernice za uporabnike pesticidov bi se izboljšali. Spodbujale bi se tehnike preciznega kmetovanja, da bi se zmanjšala uporaba kemičnih pesticidov in tveganje zaradi njih. Možnost 2: cilja glede 50-odstotnega zmanjšanja bi postala pravno zavezujoča na ravni EU. Države članice bi z uporabo opredeljenih meril določile svoja nacionalna cilja za zmanjšanje. Ta nacionalna cilja bi bila pravno zavezujoča in izvršljiva. Uporaba nevarnejših pesticidov na občutljivih območjih bi bila prepovedana. Poklicni uporabniki pesticidov bi morali voditi elektronske evidence o uporabi pesticidov in integriranem varstvu rastlin pred škodljivimi organizmi. Nacionalni organi bi navedene evidence analizirali, da bi spremljali napredek. Neodvisne svetovalne službe bi uporabnikom pesticidov svetovale o alternativnih tehnikah in integriranem varstvu rastlin pred škodljivimi organizmi. Možnost 3 bi bila podobna možnosti 2, le da bi bila pri tej možnosti cilja glede 50-odstotnega zmanjšanja pravno zavezujoča tako na ravni EU kot tudi na nacionalni ravni. Uporaba vseh kemičnih pesticidov na občutljivih območjih bi bila prepovedana. Prednostna možnost je možnost 3, razen v primeru ciljev, za katere prednostna možnost je možnost 2. V primeru te prednostne možnosti bi cilja glede 50-odstotnega zmanjšanja postala pravno zavezujoča na ravni EU, države članice pa bi določile svoje nacionalne cilje glede zmanjšanja. Navedene možnosti so bile ocenjene na podlagi verjetnega izhodiščnega scenarija, pri katerem direktiva ostane nespremenjena.

Kakšna so stališča različnih deležnikov? Kdo podpira katero možnost?

Stališča deležnikov so različna. Veliko predstavnikov splošne javnosti, okoljskih organizacij in vodne industrije zahteva odločne ukrepe in pravno zavezujoče cilje za zmanjšanje uporabe pesticidov in tveganja zaradi njih. Nasprotno pa nekateri uporabniki pesticidov in predstavniki industrije pesticidov menijo, da uporabe pesticidov ni treba zmanjšati. Uporabniki pesticidov so zaskrbljeni zaradi pomanjkanja učinkovitih alternativ kemičnim pesticidom.

C. Učinki prednostne možnosti

Katere so koristi prednostne možnosti (če obstaja, sicer glavnih možnosti)?

Prednostna možnost zmanjšuje tveganja za zdravje ljudi in okolje, povezana z uporabo pesticidov. Uporabniki pesticidov bodo bolje obveščeni o učinkovitih alternativah kemičnim pesticidom. Nacionalni organi bodo imeli boljša orodja za spremljanje uporabe pesticidov in izvajanja integriranega varstva rastlin pred škodljivimi organizmi.

Kakšni so stroški prednostne možnosti (če obstaja, sicer glavnih možnosti)?

Poklicni uporabniki pesticidov bodo imeli dodatne stroške, povezane z vodenjem evidenc in uporabo storitev svetovanja. Prepoved uporabe kemičnih pesticidov na občutljivih območjih lahko privede do manjšega pridelka na navedenih območjih. V industriji pesticidov se bo povpraševanje po proizvodih morda zmanjšalo. Višji stroški proizvodnje lahko povzročijo tudi višje cene živil za potrošnike v EU. Odvisnost EU od uvoza, na primer uvoza žitaric, se lahko poveča. S prihodnjimi prilagoditvami ter podpornimi in blažilnimi ukrepi pa se bodo sicer ti stroški sčasoma predvidoma znižali.

Kakšni so učinki na mala in srednja podjetja ter konkurenčnost?

Učinki na dobičkonosnost vzdolž proizvodne verige bodo različni. To bo vplivalo na mala in srednja podjetja, kot so kmetje in drugi nosilci živilske dejavnosti. Učinki bodo zajeli tudi podjetja, ki ta mala in srednja podjetja podpirajo, kot so dobavitelji pesticidov in opreme, kmetijski dobavitelji, izvajalci in svetovalci. Skupna kmetijska politika EU državam članicam ponuja sredstva za zmanjšanje nekaterih negativnih učinkov. Doslednejša uporaba zakonodaje EU bo poleg tega zmanjšala razlike v konkurenčnosti med malimi in srednjimi podjetji, ki trenutno poslujejo v različnih državah članicah.

Ali bo prišlo do znatnih učinkov na nacionalne proračune in uprave?

Nacionalni organi bodo imeli stroške nadzora in upravne stroške, povezane z zbiranjem podatkov in uradnimi pregledi.

Ali bo imela pobuda še druge pomembnejše učinke?

Uveljavljanje višjih standardov EU na področju uporabe pesticidov bo verjetno vplivalo na svetovne vzorce trgovanja s kmetijskimi proizvodi.

Sorazmernost?

Predlagani ukrepi so sorazmerni s splošnim ciljem odpravljanja neenotnega in nepopolnega izvajanja veljavne direktive za (i) boljše varstvo zdravja, biotske raznovrstnosti in okolja ter (ii) zmanjšanje uporabe kemičnih pesticidov in tveganja zaradi njih.

D. Spremljanje

Kdaj se bo politika pregledala?